Document ID: 32008R0117

ΚΑΝΟΝΙΣΜΌΣ (ΕΚ) αριθ. 117/2008 ΤΗΣ ΕΠΙΤΡΟΠΉΣ
της 28ης Ιανουαρίου 2008
για την τροποποίηση του κανονισμού (ΕΚ) αριθ. 329/2007 του Συμβουλίου σχετικά με την επιβολή περιοριστικών μέτρων κατά της Λαϊκής Δημοκρατίας της Κορέας
Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,
Έχοντας υπόψη:
τη συνθήκη για την ίδρυση της Ευρωπαϊκής Κοινότητας,
τον κανονισμό (ΕΚ) αριθ. 329/2007 (1), του Συμβουλίου και ιδίως το άρθρο 13 στοιχεία α) και β),
Εκτιμώντας τα ακόλουθα:
(1)
Σύμφωνα με το άρθρο 2 του κανονισμού (ΕΚ) αριθ. 329/2007, στο παράρτημα Ι του κανονισμού αυτού περιλαμβάνονται αγαθά και τεχνολογίες, συμπεριλαμβανομένου και λογισμικού, των οποίων η πώληση, η προμήθεια, η μεταφορά ή η εξαγωγή στη Λαϊκή Δημοκρατία της Κορέας, ή στη Βόρειο Κορέα, απαγορεύεται βάσει αποφάσεων της αρμόδιας επιτροπής κυρώσεων των Ηνωμένων Εθνών ή του Συμβουλίου Ασφαλείας των Ηνωμένων Εθνών.
(2)
Το Συμβούλιο Ασφαλείας των Ηνωμένων Εθνών αποφάσισε, στις 14 Οκτωβρίου 2006, όταν εξέδωσε την απόφαση 1718, ότι τα αγαθά και η τεχνολογία που παρατίθενται στα έγγραφα S/2006/814 και S/2006/815 των ΗΕ πρέπει να απαγορευθούν. Η αρμόδια επιτροπή κυρώσεων αποφάσισε, την 1η Νοεμβρίου 2006, ότι τα αγαθά και η τεχνολογία που καθορίζονται στο έγγραφο S/2006/853 των ΗΕ πρέπει επίσης να απαγορευθούν.
(3)
Ωστόσο, σύμφωνα με το άρθρο 2 του κανονισμού (ΕΚ) αριθ. 329/2007, το παράρτημα Ι δεν πρέπει να περιέχει αγαθά και τεχνολογία που περιέχει ο Κοινός Στρατιωτικός Κατάλογος της Ευρωπαϊκής Ένωσης (2).
(4)
Για να διευκολυνθεί η εφαρμογή, το παράρτημα Ι του κανονισμού (ΕΚ) αριθ. 329/2007 πρέπει να αναφέρει τα αγαθά και την τεχνολογία που απαγορεύονται σε σχέση με το παράρτημα Ι του κανονισμού (ΕΚ) αριθ. 1334/2000 του Συμβουλίου, περί κοινοτικού συστήματος ελέγχου των εξαγωγών ειδών και τεχνολογίας διπλής χρήσης (3).
(5)
Η Βουλγαρία, η Αυστρία και η Σουηδία ζήτησαν να προστεθούν στον κατάλογο του παραρτήματος ΙΙ του κανονισμού (ΕΚ) αριθ. 329/2007 οι δικτυακοί τόποι τους στους οποίους αναφέρονται οι αρμόδιες αρχές και η Εσθονία και η Ουγγαρία ζήτησαν να γίνει μια διόρθωση στους δικτυακούς τόπους τους,
ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:
Άρθρο 1
1. Το παράρτημα Ι του κανονισμού (ΕΚ) αριθ. 329/2007 αντικαθίσταται από το κείμενο του παραρτήματος Ι του παρόντος κανονισμού.
2. Το παράρτημα ΙΙ του κανονισμού (ΕΚ) αριθ. 329/2007 αντικαθίσταται από το κείμενο του παραρτήματος ΙΙ του παρόντος κανονισμού.
Άρθρο 2
Ο παρών κανονισμός αρχίζει να ισχύει την επομένη της δημοσίευσής του στην Επίσημη Εφημερίδα της Ευρωπαϊκής Ένωσης.
Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος.
Βρυξέλλες, 28 Ιανουαρίου 2008.

Labels: 5
14
7
3
12
18